ফের পাক হামলা আফগানিস্তানে

ওয়েব ডেস্ক: ফের পাকিস্তানের (Pakistan) হামলায় রক্তাক্ত আফগানিস্তান (Afghanistan)। মধ্যরাতে সীমান্ত বরাবর পাকিস্তানি বাহিনীর বোমাবর্ষণে মৃত্যু হয়েছে ৯ শিশু ও ১ মহিলার। মঙ্গলবার এক্স–এ পোস্ট করে ঘটনাটি নিশ্চিত করেন তালিবান সরকারের মুখপাত্র জবিউল্লা মুজাহিদ। তাঁর দাবি, কোনও সামরিক পরিকাঠামো নয়, সাধারণ মানুষের বাড়ি লক্ষ্য করেই বোমা ফেলেছে পাকিস্তান (Pakistan)। হামলায় আহত হয়েছেন আরও চার আফগান নাগরিক। ঘটনায় তীব্র নিন্দা জানিয়েছে কাবুল।

ডুরান্ড লাইনে চলতি উত্তেজনার মধ্যেই এই হামলার ঘটনা ঘটল। গত মাস থেকেই পাকিস্তান এবং তালিবান সরকারের মধ্যে সীমানা নিয়ে সংঘর্ষ চরমে। বেশ কয়েক দফা বৈঠক সত্ত্বেও সমাধান মেলেনি। ইসলামাবাদের দাবি, টিটিপির বিরুদ্ধে কঠোর ব্যবস্থা এবং ডুরান্ড লাইনে বাফার জোন তৈরি জরুরি। তবে এর কোনওটিই মানতে রাজি নয় আফগানিস্তান।

আরও পড়ুন: দিল্লি ঘটনায় ভয় পেয়ে ভারত সফর বাতিল নেতানিয়াহুর!

এই উত্তেজনার মধ্যেও পাকিস্তান নতুন অভিযোগের তির তুলেছে ভারতের দিকে। পাক প্রতিরক্ষামন্ত্রী খোয়াজা আসিফ দাবি করেছেন, “ভারতের ইশারায় চলছে আফগানিস্তান”। পাশাপাশি তালিবানকে হুঁশিয়ারি দিয়ে তিনি বলেছেন, পাকিস্তানে হামলা হলে তার ৫০ গুণ জবাব দেওয়া হবে। ক্রমাগত বাড়তে থাকা সীমান্ত সংঘর্ষে উত্তেজনা আরও বাড়বে বলেই আশঙ্কা কূটনৈতিক মহলের।